На основу члана 6. став 4. Закона о ученичком и студентском стандарду (''Службени гласник РС'', број 18/10 и 55/13,27/18-др.закон и 10/19), члана 8. став 1. Правилника о смештају и исхрани ученика и студената (''Службени гласник РС'', бр. 36/19) и Решења Министарства просвете, науке и технолошког развоја број 451-02-1759/2019-05 од 27.05.2019.године, и расписаног Конкурса Министарства просвете, науке и технолошког развоја Дом ученика средњих школа ''Младост'' Алексинац, у даљем тексту Дом, расписује :

**КОНКУРС**

**ЗА ПРИЈЕМ 100 УЧЕНИКАСРЕДЊИХ ШКОЛА**

**ЗА СМЕШТАЈ, ИСХРАНУ И ВАСПИТАЊЕ**

**ЗА ШКОЛСКУ.2019/2020.ГОД.**

**УСЛОВИ ЗА ПРИЈЕМ У ДОМУ**

Право на смештај и исхрану у Дому имају ученици средњих школа чији је оснивач Република Србија, који су први пут уписани у одређени разред у текућој школској години, чије се школовање финансира из буџета Републике Србије, који имају држављанство Републике Србије и чије пребивалиште није у седишту школе коју похађају.

**РОКОВИ ЗА ПРИЈАВЉИВАЊЕ**

Пријављивање кандидата на Конкурс обавиће се у следећим роковима:

* **за прву расподелу- од 08. до 20. јула 2019 године,**
* **за преостала слободна места- од 26. до 29. августа 2019.године,**
* **за осетљиве друштвене групе, за оне који нису добили смештај у првој расподели – од 26. до 29. августа 2019.године.**

**НАПОМЕНА:Ученици који према Правилнику о наставном плану и програму стручних предмета стручног образовања имају обавезу обављања професионалне праксе која се бројчано оцењује и улази у укупан просек оцене, обавезни су да се пријаве у првој расподели, а њихово рангирање обавиће се у другој расподели, када достављају сведочанства.**

**ПОТРЕБНА ДОКУМЕНТА**

Испуњавање услова за пријем у Дом кандидати доказују одговарајућом документацијом и то:

1. Јавне исправе о завршеној основној школи(сведочанства о завршеним разредима, од V до VIII и уверење о обављеном завршном испиту) и потврду о упису у средњу школу (за ученике који су уписани у I разред средње школе),
2. Сведочанство о завршеном претходном разреду средње школе (за ученике који су уписани у други, трећи или четврти разред средње школе)
3. Уверење о приходима по члану породице од 01.01. до 31.03. текуће године, издато од стране надлежног општинског органа из места пребивалишта где његов родитељ, односно старатељ има пребивалиште (да пребивалиште није мењано шест месеци пре објављивања Конкурса).
4. Диплому и друге награде са учешћа на такмичењима ученика, која се налазе у календару такмичења ученика (у организацији Министарства просвете, науке и технолошког развоја) у претходно завршеном разреду,
5. Потврду о владању у установи-дому ученика, током претходне школске године, односно награде и похвале за учешће у активностима и изречене васпитно-дисциплинске мере ( за ученике који су уписани у II, III или IV разред средње школе).
6. Пријава на конкурс – добија се и попуњава у Дому.

Ученик приликом усељења у установу доставља лекарско уверење о општем здравственом стању, са назнаком да је здравствено способан за самостални боравак у установама колективног смештаја (не старије од 15 дана) и извод из Матичне књиге рођених.

Кандидат приликом пријављивања на конкурс, уз пријаву на конкурс, предаје оригинална документа или оверене фотокопије.

Комисија за пријем ученика објављује прелиминарну ранг листу до 22. јула 2019.године.

Сваки кандидат има право приговора на ранг-листу у року од осам дана од дана њеног објављивања на огласној табли Дома.

Комисија разматра жалбе и одлучује по њима, у року од 8 дана, након чега објављује коначну ранг-листу кандидата за смештај.

**НЕБЛАГОВРЕМЕНЕ, НЕПОТПУНЕ И ОД НЕОВЛАШЋЕНОГ ЛИЦА ПОДНЕТЕ ПРИЈАВЕ НА КОНКУРС НЕЋЕ СЕ РАЗМАТРАТИ**

**ВАЖНО ОБАВЕШТЕЊЕ**

На основу члана 6. став 3. Закона о ученичком и студентском стандарду и члана 8. став 1. Правилника о смештају и исхрани ученика и студената, Дом у оквиру својих смештајних капацитета – до 10 % од смештајног капацитета, наменски опредељују за смештај и исхрану ученика из осетљивих друштвених група.

Кандидати из осетљивих друштвених група који према редоследу на коначној ранг-листи нису добили смештај у првој расподели имају право да у року (26-29. августа 2019.године) поднесу захтев Дому да се посебно рангирају у оквиру наменски опредељених капацитета.

10 места

Уз захтев кандидат подноси документацију којом доказује припадност осетљивој друштвеној групи и то:

* из материјално угрожене породице-Решење Центра за социјални рад да су примаоци сталне социјалне помоћи (оверена фотокопија),
* ученици без родитељског старања – потврду да су на евиденцији Центра за социјални рад или умрлице преминулих родитеља,
* из једнородитељских породица-извод из матичне књиге умрлих за преминулог родитеља или извод из Матичне књиге рођених ученика;
* из ромске националне мањине-потврда Националног савета ромске националне мањине тј. Канцеларије за инклузију Рома
* лица чији су родитељи нестали или киднаповани на територији Косова и Метохије и република бивше СФРЈ-потврда одговарајућег удружења породица киднапованих и несталих лица;
* избеглице и расељена лица – потврда да се корисник налази у евиденцији о избеглим или расељеним лицима (прибавља се у Комесаријату за избеглице и миграције РС, а преко Повереништва за избеглице са територије Општине пребивалишта),
* повратници по споразуму о реадмисији и депортовани ученици – потврда МУП-а
* близанци (чији је брат/сестра близанац остварио право на смештај), извод из матичне књиге рођених
* ученици који се школују за образовни профил за дефицитарно занимање, ученици који се школују за образовне профиле дуалног образовања-уговор о стипендирању са социјалним партнерима**.**

За сваку осетљиву друштвену групу формира се посебна ранг-листа, на основу бодова из коначне редовне ранг листе.

Кандидати из осетљивих друштвених група биће пропорционално заступљени (рангирани) у односу на број пријављених, и то до 10% наменски опредељених капацитета установе.

Ако се не попуне наменска места (10), ученицима из осетљивих друштвених група, примају се ученици са коначне редовне ранг-листе који су остали испод црте.

НАПОМЕНА:За ближа обавештења кандидати се могу обратити:

**Уписна комисија Дома - Васпитачи – 018/807-688**

Директор Дома

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Дејан Милиновић